Rozhodnutie Komisie
zo 6. septembra 2000,
ktorým sa v zásade uznáva úplnosť dokumentácie predloženej na podrobné preskúmanie s cieľom zaradenia látok RH-7281 (zoxamid), B-41; E-187 (milbemektin), BAS500F (pyraklostrobin) a AEF130360 (foramsulfuron) do prílohy I smernice Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2000) 2285)
(2000/540/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/141/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Rady 2000/10/ES [2], najmä na jej článok 6 ods. 3,
keďže:
(1) Smernica 91/414/EHS (ďalej len "smernica") ustanovuje vypracovanie zoznamu spoločenstva účinných látok povolených na použitie do prípravkov na ochranu rastlín.
(2) Dokumentáciu pre účinnú látku RH-7281 (zoxamid) predložila spoločnosť Rohm and Haas France SA orgánom Spojeného kráľovstva 2. júna 1999 s cieľom jej zaradenia do prílohy I smernice.
(3) Dokumentáciu pre účinnú látku B-41; E-187 (milbemektin) predložila spoločnosť Sankyo Company Limited holandským orgánom 6. marca 2000 s cieľom jej zaradenia do prílohy I smernice.
(4) Dokumentáciu pre účinnú látku BAS500F (pyraklostrobin) predložila spoločnosť BASF AG nemeckým orgánom 28. februára 2000 s cieľom jej zaradenia do prílohy I smernice.
(5) Dokumentáciu pre účinnú látku AEF130360 (foramsulfuron) predložila spoločnosť Aventis GmbH nemeckým orgánom 30. marca 2000 s cieľom jej zaradenia do prílohy I smernice.
(6) Uvedené orgány oznámili Komisii výsledky predbežného preskúmania dokumentácie v súvislosti s požiadavkami týkajúcimi sa údajov a informácií ustanovenými v prílohe II smernice. Takisto sú presvedčené, že dokumentácia spĺňa požiadavky týkajúce sa údajov a informácií ustanovených v prílohe III smernice pre aspoň jeden prípravok na ochranu rastlín obsahujúci uvedenú účinnú látku. Následne v súlade s ustanoveniami článku 6 ods. 2 žiadateľ predložil dokumentáciu Komisii a ostatným členským štátom.
(7) Dokumentácia pre RH-7281 (zoxamid), B-41; E-187 (milbemektin), a BAS500F (pyraklostrobin) a AEF130360 (foramsulfuron) bola predložená Stálemu výboru pre zdravie rastlín 31. mája 2000.
(8) Článok 6 ods. 3 smernice vyžaduje potvrdenie na úrovni spoločenstva, že každú dokumentáciu je možné považovať za v zásade spĺňajúcu požiadavky týkajúce sa údajov a informácií ustanovených v prílohe II a III smernice pre aspoň jeden prípravok na ochranu rastlín obsahujúci uvedenú účinnú látku.
(9) Takéto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli poskytnúť dočasné registrácie pre prípravky na ochranu rastlín obsahujúce účinnú látku v súlade s podmienkami ustanovenými v článku 8 ods. 1 smernice, najmä s podmienkou podrobného hodnotenia účinných látok a prípravkov na ochranu rastlín podľa požiadaviek smernice.
(10) Toto rozhodnutie nevylučuje možnosť, aby Komisia požadovala od žiadateľa ďalšie údaje alebo informácie pre spravodajský členský štát na objasnenie niektorých údajov uvedených v dokumentácii. Predloženie dodatočných údajov s cieľom vysvetlenia niektorých častí dokumentácie nebude mať vplyv na lehotu pre predloženie správy uvedenej v časti 12.
(11) Členské štáty a Komisia súhlasia s tým, že Spojené kráľovstvo vykoná podrobné preskúmanie dokumentácie pre RH-7281 (zoxamid), Holandsko vykoná podrobné preskúmanie dokumentácie pre B-41; E-187 (milbemektin) a Nemecko vykoná podrobné preskúmanie dokumentácie pre BAS500F (pyraklostrobin) a AEF130360 (foramsulfuron).
(12) Spojené kráľovstvo, Holandsko a Nemecko predložia Komisii čo najskôr, ale najneskôr do jedného roka od dátumu uverejnenia tohto rozhodnutia, závery svojich preskúmaní, v ktorých budú uvedené odporúčania na zaradenie alebo nezaradenie a všetky s tým súvisiace podmienky.
(13) Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
S ohľadom na navrhované použitia, nasledujúce dokumentácie v zásade spĺňajú požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice:
1. Dokumentácia, ktorú predložila spoločnosť Rohm a Haas France SA Komisii a členským štátom s cieľom zaradenia účinnej látky RH-7281 (zoxamid) do prílohy I smernice 91/414/EHS a ktorá bola predložená Stálemu výboru pre zdravie rastlín 31. mája 2000.
2. Dokumentácia, ktorú predložila spoločnosť Sankyo Company Limited Komisii a členským štátom s cieľom zaradenia účinnej látky B-41; E-187 (milbemektin) do prílohy I smernice 91/414/EHS a ktorá bola predložená Stálemu výboru pre zdravie rastlín 31. mája 2000.
3. Dokumentácia, ktorú predložila spoločnosť BASF AG Komisii a členským štátom s cieľom zaradenia účinnej látky BAS500F (pyraklostrobin) do prílohy I smernice 91/414/EHS a ktorá bola predložená Stálemu výboru pre zdravie rastlín 31. mája 2000.
4. Dokumentácia, ktorú predložila spoločnosť Aventis GmbH Komisii a členským štátom s cieľom zaradenia účinnej látky AEF130360 (foramsulfuron) do prílohy I smernice 91/414/EHS a ktorá bola predložená Stálemu výboru pre zdravie rastlín 31. mája 2000.
Článok 2
Toto rozhodnutie je adresované členským štátom.
V Bruseli 6. septembra 2000